CELEX: 32021D0219(01)
Language: da
Date: 2020-11-25 00:00:00
Title: Afgørelse om de permanente afdelinger 2021/C 59/07

19.2.2021   
               
               
                  DA
               
               
                  Den Europæiske Unions Tidende
               
               
                  C 59/8
               
            
         Afgørelse om de permanente afdelinger
         (2021/C 59/07)
         DEN EUROPÆISKE ANKLAGEMYNDIGHEDS KOLLEGIUM HAR —
         Under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (1) (»EPPO-forordningen«), særlig artikel 10, stk. 1,
         under henvisning til EPPO's forretningsorden (2) (»forretningsordenen«), der blev vedtaget af EPPO's kollegium den 12. oktober 2020, særlig artikel 15 og 16, og
         ud fra følgende betragtninger:
         
                     (1)
                  
                  
                     EPPO bør oprette permanente afdelinger med henblik på at overvåge og lede de efterforskninger og retsforfølgninger, der foretages af EPPO, og sikre koordineringen af efterforskninger og retsforfølgninger i grænseoverskridende sager og gennemførelsen af kollegiets afgørelser.
                  
               
                     (2)
                  
                  
                     Ifølge EPPO's forretningsorden skal kollegiet træffe en afgørelse om antallet og sammensætningen af og fordelingen af kompetencer mellem de permanente afdelinger samt de detaljerede regler for afholdelse af afdelingernes møder.
                  
               
                     (3)
                  
                  
                     Det er desuden nødvendigt at vedtage detaljerede regler om gennemførelse af principperne for tildeling af sager til de permanente afdelinger som fastsat i EPPO-forordningen og i forretningsordenen. Disse regler bør baseres på principperne om vilkårlig tildeling af sager og en afbalanceret fordeling af arbejdsbyrden mellem de permanente afdelinger.
                  
               
                     (4)
                  
                  
                     I betragtning af behovet for at tage hensyn til udviklingen i den praktiske anvendelse af denne afgørelse, når EPPO's aktiviteter er iværksat, bør kollegiet nøje overvåge afgørelsens funktion og evaluere dens virkninger med henblik på eventuelle fremtidige ændringer —
                  
               BESTEMT FØLGENDE:
         
            Artikel 1
            Genstand og anvendelsesområde
            Ved denne afgørelse gennemføres forretningsordenens artikel 15. Ved afgørelsen oprettes EPPO's permanente afdelinger, og deres antal og reglerne for kompetencefordelingen mellem dem og tildelingen af sager fastsættes.
         
         
            Artikel 2
            Oprettelse af de permanente afdelinger
            
               1.   Der oprettes femten permanente afdelinger. Afdelingerne betegnes med fortløbende numre fra et til femten.
            
            
               2.   Hver europæisk anklager udpeges som permanent medlem af en, to eller tre permanente afdelinger, jf. forretningsordenens artikel 16, stk. 3. Udpegningen til en eller flere permanente afdelinger sker under hensyntagen til den respektive europæiske anklagers anslåede arbejdsbyrde og fastsættes på grundlag af:
               
                           a)
                        
                        
                           antallet af sager under vedkommendes tilsyn og relaterede opgaver, jf. artikel 12, stk. 1, i EPPO-forordningen. Ved den første udpegning henvises der til den anslåede sagsmængde for EPPO's første aktivitetsår
                        
                     
                           b)
                        
                        
                           antallet af europæiske delegerede anklagere, som vedkommende koordinerer, jf. forretningsordenens artikel 34
                        
                     
                           c)
                        
                        
                           andre specifikke opgaver, som vedkommende er ansvarlig for, og som er tildelt i overensstemmelse med EPPO-forordningen eller forretningsordenen.
                        
                     
            
               3.   Ved udpegningen af europæiske vicechefanklagere til mere end en permanent afdeling tages der desuden hensyn til arbejdsbyrden som følge af deres opgaver i henhold til artikel 11, stk. 2 og 3, i EPPO-forordningen.
            
            
               4.   Den europæiske chefanklager og hver europæisk vicechefanklager leder de permanente afdelinger, som de er faste medlemmer af.
            
         
         
            Artikel 3
            Møder i de permanente afdelinger
            
               1.   Hver permanent afdeling afholder i princippet mindst to møder pr. kalendermåned. Formanden for den permanente afdeling fastsætter datoerne for møderne mindst femten dage i forvejen.
            
            
               2.   Formanden for den permanente afdeling kan indkalde til yderligere møder, når det er nødvendigt. Der indkaldes til yderligere møder mindst fem arbejdsdage i forvejen. I hastetilfælde kan der indkaldes til møder, så snart de faste medlemmer og den relevante tilsynsførende europæiske anklager er til stede og senest tre dage i forvejen.
            
            
               3.   Bortset fra i hastetilfælde og i samråd med den europæiske chefanklager finder møderne i de permanente afdelinger ikke sted samtidig med kollegiets møder. Formanden for den permanente afdeling ændrer tidspunktet for ethvert møde, der falder sammen med et møde i kollegiet.
            
            
               4.   Ved fastlæggelse af datoerne for møderne i en permanent afdeling sørger formanden for at koordinere med de faste medlemmer af afdelingen, de relevante tilsynsførende europæiske anklagere og personalet i det centrale kontor, jf. artikel 7.
            
         
         
            Artikel 4
            Tildeling af sager til de permanente afdelinger
            I forbindelse med tildelingen af sager til de permanente afdelinger i de tilfælde, der er omhandlet i forretningsordenens artikel 32, stk. 5, artikel 41, stk. 3, artikel 42, stk. 1, artikel 47, stk. 2, artikel 50, stk. 2, andet afsnit, artikel 51, stk. 3, og artikel 59, stk. 4, overholdes følgende regler:
            
                        a)
                     
                     
                        når en sag indledes, tildeler EPPO's sagsstyringssystem vilkårligt sagen til en permanent afdeling
                     
                  
                        b)
                     
                     
                        for at den europæiske chefanklager kan træffe foranstaltninger efter forretningsordenens artikel 19, stk. 3, underrettes vedkommende, hvis antallet af sager, der er tildelt en permanent afdeling, er højere end 10 % af det gennemsnitlige antal sager, der er tildelt hver permanent afdeling.
                     
                  
         
            Artikel 5
            Midlertidig udelukkelse fra ny tildeling
            Med henblik på at sikre, at EPPO fungerer effektivt, og at arbejdsbyrden fordeles ligeligt mellem de permanente afdelinger, kan den europæiske chefanklager suspendere tildelingen af nye sager til en eller flere permanente afdelinger i en nærmere angivet periode, jf. forretningsordenens artikel 19, stk. 3.
         
         
            Artikel 6
            Omfordeling af sager
            For så vidt angår forretningsordenens artikel 32, stk. 5, tildeles en sag straks til en anden permanent afdeling, hvis den europæiske chefanklager beslutter at overdrage tilsynet med sagen til en europæisk anklager fra en anden medlemsstat end den, hvor den europæiske delegerede anklager er hjemmehørende, og denne europæiske anklager er fast medlem af den permanente afdeling, der foretager overvågning.
         
         
            Artikel 7
            Støtte til de permanente afdelinger
            
               1.   Der afsættes tilstrækkelige ressourcer fra EPPO's personale til støtte for arbejdet i de permanente afdelinger i henhold til EPPO-forordningen.
            
            
               2.   Det personale, der er udpeget hertil, bistår formanden for den permanente afdeling med blandt andet at tilrettelægge dagsordenen, udarbejde mødereferater og dokumenter i forbindelse med møder og registrere afgørelser, der er truffet af den permanente afdeling, i sagsstyringssystemet.
            
            
               3.   Afsættelsen af ressourcer sikrer stabilitet og kontinuitet i den støtte, som personalet yder til den permanente afdeling, så længe der er ressourcer til rådighed.
            
         
         
            Artikel 8
            Ikkemedlemmers deltagelse i møder i en permanent afdeling
            
               1.   Ud over de personer, der er nævnt i artikel 10, stk. 9, i EPPO-forordningen, kan formanden for en permanent afdeling efter at have hørt de faste medlemmer og den relevante tilsynsførende europæiske anklager indbyde ethvert medlem af det centrale kontor, enhver europæisk delegeret anklager eller EPPO's personale til at deltage i møder i den permanente afdeling i forbindelse med specifikke punkter på dagsordenen, når dette er nødvendigt for, at den permanente afdeling kan træffe afgørelse.
            
            
               2.   Med samme formål kan formanden for en permanent afdeling i ekstraordinære tilfælde efter at have hørt de permanente medlemmer, den relevante tilsynsførende europæiske anklager og om nødvendigt den europæiske delegerede anklager, der behandler sagen, indbyde enhver anden person til at deltage i den permanente afdelings møder, hvis dette ikke er i strid med gældende bestemmelser i EU-retten eller national ret.
            
            
               3.   De personer, der indbydes i henhold til stk. 1 og 2, må under ingen omstændigheder være til stede under drøftelsen af den permanente afdelings afgørelse.
            
            
               4.   De administrative omkostninger i forbindelse med indbydelser efter denne artikel dækkes af EPPO's budget. Hvis indbydelser efter denne artikel medfører omkostninger, underrettes den administrerende direktør herom.
            
         
         
            Artikel 9
            Evaluering
            Kollegiet vurderer virkningen af denne afgørelse på effektiviteten af EPPO's arbejde seks måneder efter den dato, der er fastsat i overensstemmelse med artikel 120, stk. 2, i EPPO-forordningen.
         
         
            Artikel 10
            Ikrafttræden
            Denne afgørelse træder i kraft på dagen for kollegiets vedtagelse heraf.
         
         
            Udfærdiget i Luxembourg, den 25. november 2020.
            
               
                  På Kollegiets vegne
               
               Laura Codruța KÖVESI
               
                  Europæisk chefanklager
               
            
         
         
            (1)  EUT L 283 af 31.10.2017, s. 1.
         
            (2)  EUT C 22 af 21.1.2021, s. 3.